|  |
| --- |
| **ODLUKA****O USTANOVLJENJU GODIŠNJEG PRIZNANJA U OBLASTI RAVNOPRAVNOSTI POLOVA***("Sl. list AP Vojvodine", br. 4/2005)* |
|
|

**Član 1**

Ustanovljuje se godišnje Priznanje u oblasti ravnopravnosti polova (u daljem tekstu: Priznanje), radi nagrađivanja istaknutih pojedinaca i organizacija (u daljem tekstu: dobitnici), kao i podsticanja njihovog budućeg rada u oblasti ravnopravnosti polova.

Svi pojmovi koji se u ovoj Odluci koriste u muškom rodu, obuhvataju iste pojmove u ženskom rodu.

**Član 2**

Dobitnicima Priznanje uručuje pokrajinski sekretar za rad, zapošljavanje i ravnopravnost polova, u ime Izvršnog veća Autonomne Pokrajine Vojvodine, a u ime Saveta za ravnopravnost polova, predsednik Saveta, u sledećim kategorijama:

- pojedinac,

- organizacija.

Priznanje se uručuje dobitnicima na svečanosti u Izvršnom veću AP Vojvodine.

**Član 3**

Za dodelu Priznanja, u odgovarajućoj kategoriji, mogu biti predloženi građani, udruženja građana, nevladine organizacije, preduzeća, organi i organizacije:

- ako imaju prebivalište ili boravište, odnosno sedište, na teritoriji Autonomne Pokrajine Vojvodine,

- ako su u svom delovanju kontinuirano doprinosili razvoju demokratskih procesa u društvu,

- ako su, u godini za koju se priznanje dodeljuje, postigli značajne rezultate u ostvarivanju politike jednakih mogućnosti za žene i muškarce u svim oblastima, a naročito u oblasti rada i zapošljavanja, političkog i javnog života, socijalne i zdravstvene zaštite, obrazovanja, informisanja, kulture i sporta,

- ako su rezultati koje su postigli prepoznatljivi u međunarodnim okvirima.

**Član 4**

Pokrajinski sekretarijat za rad, zapošljavanje i ravnopravnost polova objavljuje poziv za predlaganje kandidata za dodelu Priznanja u sredstvima javnog informisanja.

Kandidate za Priznanje mogu da predlažu fizička i pravna lica sa teritorije Autonomne Pokrajine Vojvodine.

Predlozi za kandidate za dodelu Priznanja podnose se Savetu za ravnopravnost polova (u daljem tekstu: Savet).

**Član 5**

Odluku o tome kome će se dodeliti Priznanje za obe kategorije donosi Izvršno veće Autonomne Pokrajine Vojvodine, na predlog Saveta za ravnopravnost polova.

Savet za ravnopravnost polova predlog iz stava 1 ovog člana, utvrđuje na način predviđen Poslovnikom o radu Saveta.

Ukoliko Savet utvrdi da u jednoj kategoriji nema kandidata koji ga zaslužuju, Priznanje za tekuću godinu u toj kategoriji neće se dodeliti.

**Član 6**

Dobitniku Priznanja dodeljuje se diploma, statua i novčana nagrada.

Visina novčane naknade iz stava 1 ovog člana, iznosi tri prosečne zarade zaposlenih u Autonomnoj Pokrajini Vojvodini, za mesec koji prethodi mesecu u kome se priznanje dodeljuje.

O izgledu diplome i statue odlučuje Savet, na predlog Pokrajinskog sekretarijata za rad, zapošljavanje i ravnopravnost polova.

**Član 7**

Sredstva za dodelu priznanja obezbeđuju se u budžetu Autonomne Pokrajine Vojvodine.

**Član 8**

Ova Odluka stupa na snagu osmog dana od dana objavljivanja u "Službenom listu Autonomne Pokrajine Vojvodine".